হেলেন হান্ট

হেলেন এলিজাবেথ হান্ট (; জন্ম: ১৫ জুন ১৯৬৩) হলেন একজন মার্কিন অভিনেত্রী, পরিচালক ও চিত্রনাট্যকার। তিনি একটি একাডেমি পুরস্কার, চারটি প্রাইমটাইম এমি পুরস্কার, চারটি গোল্ডেন গ্লোব পুরস্কার ও একটি স্ক্রিন অ্যাক্টরস গিল্ড পুরস্কার-সহ অসংখ্য পুরস্কার ও সম্মাননা অর্জন করেছেন।

তিনি এনবিসি টেলিভিশনে প্রচারিত সিটকম ম্যাড অ্যাবাউট ইউ (১৯৯২-১৯৯৯)-এ জেমি বুচম্যান চরিত্রে অভিনয় করে পরিচিতি লাভ করেন। এই কাজের জন্য তিনি চারটি প্রাইমটাইম এমি পুরস্কার, তিনটি গোল্ডেন গ্লোব পুরস্কার ও একটি স্ক্রিন অ্যাক্টরস গিল্ড পুরস্কার লাভ করেন। এছাড়া তিনি অ্যাজ গুড অ্যাজ ইট গেট্‌স (১৯৯৭) চলচ্চিত্রে ক্যারল কনেলি চরিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কার, স্ক্রিন অ্যাক্টরস গিল্ড পুরস্কার ও সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন।

হান্টের অন্যান্য উল্লেখযোগ্য চলচ্চিত্রগুলো হল টুইস্টার (১৯৯৬), ক্যাস্ট অ্যাওয়ে (২০০০), হোয়াট ওমেন ওয়ান্ট (২০০০), পে ইট ফরওয়ার্ড (২০০০), এবং দ্য সেশন্স (২০১২)। দ্য সেশন্স চলচ্চিত্রে তার কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। ২০০৭ সালে হাস্যরসাত্মক নাট্যধর্মী দেন শি ফাউন্ড মি চলচ্চিত্র দিয়ে তার চলচ্চিত্র পরিচালনায় অভিষেক হয়।

প্রারম্ভিক জীবন
হান্ট ১৯৬৩ সালের ১৫ই জুন ক্যালিফোর্নিয়ার কালভার সিটিতে জন্মগ্রহণ করেন। তার পিতা গর্ডন হান্ট একজন চলচ্চিত্র, মঞ্চ ও কণ্ঠশিল্পীদের পরিচালক এবং অভিনয় কোচ। তার মাতা জেন এলিজাবেথ নোভিস একজন আলোকচিত্রী। তার চাচা পিটার এইচ. হান্ট একজন পরিচালক। হান্টের মাতামহী ডরোথি (অ্যান্ডারসন) ফ্রাইজ ছিলেন কণ্ঠশিল্পীদের কোচ। তার মাতামহ ইংল্যান্ডে জন্মগ্রহণ করেন এবং ইংরেজ বংশোদ্ভূত ছিলেন। তিনি মেথডিস্ট ধর্মাবলম্বী ছিলেন। হান্টের পিতামহী জার্মান ইহুদি ধর্মাবলম্বী পরিবারের একজন।

কর্মজীবন

হান্ট এনবিসি টেলিভিশনে প্রচারিত সিটকম ম্যাড অ্যাবাউট ইউ (১৯৯২-১৯৯৯)-এ জনসংযোগ বিশেষজ্ঞ জেমি বুচম্যান চরিত্রে অভিনয় করে উত্তর আমেরিকায় পরিচিতি লাভ করেন। এই কাজের জন্য তিনি ১৯৯৬, ১৯৯৭, ১৯৯৮ ও ১৯৯৯ সালে হাস্যরসাত্মক ধারাবাহিকে সেরা প্রধান অভিনেত্রী বিভাগে চারটি প্রাইমটাইম এমি পুরস্কার; ১৯৯৩, ১৯৯৪ ও ১৯৯৬ সালে সঙ্গীতধর্মী বা হাস্যরসাত্মক টিভি ধারাবাহিকে শ্রেষ্ঠ অভিনেত্রী বিভাগে তিনটি গোল্ডেন গ্লোব পুরস্কার; এবং একটি স্ক্রিন অ্যাক্টরস গিল্ড পুরস্কার লাভ করেন। এই ধারাবাহিকের শেষ মৌসুমে হান্ট ও তার সহ-অভিনেতা পল রাইজার প্রতি পর্বের জন্য $১ মিলিয়ন পারিশ্রমিক নেন। তিনি নিজে এই ধারাবাহিকের শেষ পর্বসহ কয়েকটি পর্ব পরিচালনা করেন।

হান্ট প্রণয়ধর্মী হাস্যরসাত্মক অ্যাজ গুড অ্যাজ ইট গেট্‌স (১৯৯৭) চলচ্চিত্রে ক্যারল কনেলি নামক খাদ্য পরিবেশিকা ও একক মা চরিত্রে অভিনয় করেন, যিনি জ্যাক নিকোলসন অভিনীত মনুষ্যদ্বেষী প্রণয়ধর্মী ঔপন্যাসিকের প্রেমে পড়েন। তিনি এই কাজের জন্য শ্রেষ্ঠ অভিনেত্রী বিভাগে একাডেমি পুরস্কার, স্ক্রিন অ্যাক্টরস গিল্ড পুরস্কার ও শ্রেষ্ঠ সঙ্গীতধর্মী বা হাস্যরসাত্মক অভিনেত্রী বিভাগে গোল্ডেন গ্লোব পুরস্কার অর্জন করেন। লেখক ও চিত্রনাট্যকার অ্যান্ড্রু হর্টন তাদের পর্দা সম্পর্ককে "আগুন ও বরফ, তেল ও পানি - সম্পূর্ণ বিপরীত" বলে উল্লেখ করেন। তবে সমালোচক লুইস কেলার লিখেন যে হান্ট নিকোলসনের উপযুক্ত পরিপূরক অংশ এবং "এক কথায় অসাধারণ কাজ" পরিবেশন করেছেন। চলচ্চিত্র বক্স অফিসে বিপুল সফলতা অর্জন করে এবং বিশ্বব্যাপী ৩১৪ মিলিয়ন মার্কিন ডলার আয় করে।

ব্যক্তিগত জীবন
১৯৯৪ সালে হান্ট অভিনেতা হ্যাঙ্ক আজারিয়ার সাথে প্রেম শুরু করেন। ১৯৯৯ সালে তারা বিবাহ বন্ধনে আবদ্ধ হন এবং ১৭ মাস পর তাদের বিবাহবিচ্ছেদ ঘটে। ২০০১ সালে হান্ট প্রযোজক ম্যাথু কার্নাহানের সাথে সম্পর্কে জড়ান। ২০০৪ সালে তাদের এক কন্যার জন্ম হয়। ২০১৭ সালের আগস্টে তারা আলাদা হয়ে যান।

হান্ট ২০১৭ সালের ২১শে জানুয়ারি ক্যালিফোর্নিয়ার লস অ্যাঞ্জেলেসে অনুষ্ঠিত উইমেন্স মার্চের অংশগ্রহণকারীদের একজন ছিলেন।

তথ্যসূত্র

বহিঃসংযোগ

 
 
 
 
 

১৯৬৩-এ জন্ম
জীবিত ব্যক্তি
২০শ শতাব্দীর মার্কিন অভিনেত্রী
২১শ শতাব্দীর মার্কিন অভিনেত্রী
ইংরেজ বংশোদ্ভূত মার্কিন ব্যক্তি
ক্যালিফোর্নিয়ার অভিনেত্রী
ক্যালিফোর্নিয়ার ডেমোক্র্যাট
জার্মান ইহুদি বংশোদ্ভূত মার্কিন ব্যক্তি
মার্কিন ইহুদি অভিনেত্রী
মার্কিন কণ্ঠাভিনেত্রী
মার্কিন চলচ্চিত্র অভিনেত্রী
মার্কিন চলচ্চিত্র পরিচালক
মার্কিন টেলিভিশন অভিনেত্রী
মার্কিন টেলিভিশন পরিচালক
মার্কিন নারী চিত্রনাট্যকার
মার্কিন শিশু অভিনেত্রী
শ্রেষ্ঠ পার্শ্ব অভিনেত্রী বিভাগে ইন্ডিপেন্ডেন্ট স্পিরিট পুরস্কার বিজয়ী
শ্রেষ্ঠ অভিনেত্রী বিভাগে একাডেমি পুরস্কার বিজয়ী
গোল্ডেন গ্লোব পুরস্কার (সেরা অভিনেত্রী - নাট্য চলচ্চিত্র) বিজয়ী
গোল্ডেন গ্লোব পুরস্কার (সেরা অভিনেত্রী - সঙ্গীতধর্মী বা হাস্যরসাত্মক টিভি ধারাবাহিক) বিজয়ী
হাস্যরসাত্মক ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কার বিজয়ী
স্ক্রিন অ্যাক্টরস গিল্ড পুরস্কার (সেরা অভিনেত্রী - চলচ্চিত্র) বিজয়ী
স্ক্রিন অ্যাক্টরস গিল্ড পুরস্কার (সেরা অভিনেত্রী - হাস্যরসাত্মক ধারাবাহিক) বিজয়ী
স্যাটেলাইট পুরস্কার বিজয়ী
গোল্ডেন গ্লোব পুরস্কার (সেরা অভিনেত্রী - সঙ্গীতধর্মী বা হাস্যরসাত্মক চলচ্চিত্র) বিজয়ী
২১শ শতাব্দীর মার্কিন ইহুদি